五歌 刈穫
作者：陸龜蒙
朝代：唐

paragraphs: 自春徂秋天弗雨，廉廉早稻纔遮畝。
芒粒稀疎熟更輕，地與禾頭不相拄。
我來愁築心如堵，更聽農夫夜深語。
凶年是物即爲災，百陣野鳧千穴鼠。
平明抱杖入田中，十穗蕭條九穗空。
敢言一歲囷倉實，不了如今朝暮舂。
天職誰司下民籍，苟有區區宜㭊㭊。
本作耕耘意若何，蟲豸兼教食人食。
古者爲邦須蓄積，魯饑尚責如齊糴。
今之爲政異當時，一任流離恣徵索。
平生幸遇華陽客，向日餐霞轉肥白。
欲賣耕牛棄水田，移家且傍三茅宅。